KIRJAT SYNNYTTÄVÄT AJATUKSIA – kirjoitelman ohjeet

1.	Lue nuorten tai aikuisten romaani, joka puhuu jostakin ajankohtaisesta tai muuten sinua pohdituttavasta asiasta. 
2.	Yleensä kirjasta nousee esille montakin ajatteluttavaa asiaa. Valitse yksi niistä asioista, joita kirjaa saa sinut miettimään.
3.	Mieti asiaa, josta kirjasi puhuu, ja muotoile oma mielipiteesi siitä.
4.	Selvitä asiaa, johon mielipiteesi liittyy. Kerää lisätietoja ja perusteluja puolesta ja vastaan. Voit käyttää lähteitä, mutta muista merkitä lähdetiedot.
5.	Suunnittele koko teksti. Kirjoita. Muokkaa. Julkista.

I.	Johdanto: Anna perustietoja teoksesta. Mainitse tekijä ja teoksen nimi heti alkuun. 

Kira Poutasen nuortenromaani Ihana meri (2001) kertoo noin 15-vuotiaasta Juliasta, joka sairastuu anoreksiaan. Teos on raju kuvaus sairaan tytön sisäisestä maailmasta.--

- Esittele teosta niin, että lukija saa siitä kokonaiskuvan. Älä kuitenkaan selosta joka käännettä. Kun esittelet teoksen tapahtumia, käytä preesensiä.

II.	Asian käsittely:
-	Tuo esille tärkeä asia tai ongelma, joka nousee teoksesta esiin. 
-	Pohdi esille ottamaasi tärkeää asiaa, esittele sen syitä ja seurauksia yleensä. Yhdistele kirjan tapahtumia ja omia ajatuksiasi. Kun väität lukemastasi jotain, perustele myös. Ota tukea kirjasta: käytä esimerkkejä ja lainauksia.

III.	Päätäntä: Päätä nasevasti. Tiivistä loppuun näkemyksesi, tee ehdotuksia tilanteen tai ongelman parantamiseksi tai muuttamiseksi. Älä lopeta sanoihin ”The End” tai ”Suosittelen kirjaa kaikille”.

HUOMAA:
-	Älä puhu ”kirjasta” ainakaan koko ajan; käytä täsmällistä käsitettä romaani (runokokoelma, novelli, näytelmä…) tai toiston välttämiseksi sanaa teos. 
-	Otsikoi kiinnostavasti. Ei kirjan nimeä!
-	Kiinnitä huomiota oikeakielisyyteen.
-	Kirjoita tekstisi käsin kirjoitusvihkoon tai koneella A4-paperille, jonka liität myöhemmin ainevihkoon. Koneella kirjoittaessasi: fonttikoko 12, fonttityyppi Times New Roman, riviväli 2, molemmat reunat tasattu.